
FORORD


Da jeg begyndte at interessere mig for kunstig intelligens, var det ikke fordi, jeg forventede, at AI ville overtage verden eller erstatte menneskelig kreativitet.


Det var derimod, fordi jeg så en teknologi, der allerede ændrede vores liv – fra måden vi arbejder og kommunikerer på til, hvordan vi skaber indhold, forudsiger trends og løser komplekse problemer.


Denne bog er ikke en teknisk manual fyldt med koder og algoritmer. Bogen er en rejse gennem AI’s verden, fortalt gennem en samtale mellem en far og hans nysgerrige søn, Theodor.


Formålet er at gøre AI forståelig og relevant for alle, ikke kun for forskere, men også for dem, der blot ønsker at forstå, hvad AI betyder for dem og deres fremtid.


AI er ikke en fjern fremtidsvision. Den er her allerede, og den udvikler sig hurtigere, end de fleste kan følge med i.


Men hvordan forholder vi os til den? Hvordan bruger vi den klogt? Hvordan skelner vi mellem hype og reel brugbarhed? Og hvordan kan vi selv begynde at eksperimentere med AI?


I denne bog vil du opdage, hvordan AI påvirker alt fra musik og kunst til markedsføring og madkundskaber. Vi dykker ned i praktiske eksempler, diskuterer AI’s styrker og svagheder, og frem for alt undersøger vi, hvordan man bedst arbejder med AI.


AI er ikke magi, men det kan føles sådan, hvis man lærer at bruge det rigtigt. Jeg håber, at denne bog vil inspirere dig til at udforske teknologien, stille spørgsmål og ikke mindst eksperimentere.


For fremtiden tilhører dem, der forstår teknologien – ikke dem, der frygter den.


Velkommen til en rejse ind i AI’s verden.









OM FORFATTEREN


Daniel Pold er en passioneret AI-entusiast med erfaring inden for kunstig intelligens og teknologi. Med en baggrund i marketing og kommunikation har han arbejdet med at implementere AI i praktiske løsninger, særligt inden for kreativt arbejde, marketing og automatisering.


Gennem sin karriere har Daniel set AI’s udvikling på nært hold og oplevet, hvordan teknologien både kan inspirere og udfordre. Med denne bog ønsker han at gøre AI tilgængelig for alle – uanset om du er nybegynder eller allerede har erfaring med teknologien.


Bogen er skrevet for at afmystificere AI og vise, hvordan den kan bruges aktivt i hverdagen.


Når Daniel ikke nørder marketing, kan han findes med en kop kaffe i hånden, hvor han enten eksperimenterer med nye teknologier eller forklarer, hvorfor AI både er fantastisk og frustrerende.


For mere om AI og marketing, kan du følge Daniel på danielpold.dk, LinkedIn eller i podcasten ”AI i øjenhøjde”.










KAPITEL 1: FARS FORTÆLLING TIL THEODOR


Theodor sad i sofaen med sin tablet i hænderne.


På skærmen så han en video af en kunstig intelligens, der skabte fantastiske billeder.


Billederne lignede noget, en ægte kunstner kunne have lavet, måske endda bedre. Han lagde tabletten fra sig og så på sin far.


"Far, hvad er AI egentlig?"


Hans far, som sad i sofaen med en kop kaffe, kiggede op fra sin mobil telefon og smilede.


"AI, eller kunstig intelligens, er en teknologi, der kan lære og udføre opgaver, som normalt kræver menneskelig intelligens," sagde han.


"Så… en robot?" spurgte Theodor.


Far grinede.


"Ikke nødvendigvis. AI behøver ikke at have en fysisk krop. Tænk på Siri eller Google Assistant. De er AI'er, men de bor bare i din telefon."


"Så Siri er en robot uden en krop?"


"På en måde, ja," sagde far.


"Men hun er ikke særlig klog. Hun forstår ikke rigtig, hvad du siger. Hun genkender bare mønstre i din stemme og svarer baseret på det."


Theodor nikkede, men han undrede sig og havde stadig spørgsmål.


Hvad er AI?


Kunstig intelligens er en teknologi, der gør det muligt for computere at lære fra erfaring, tilpasse sig nye input og udføre opgaver, der normalt kræver menneskelig intelligens.


Det spænder fra simple systemer, som kan forudsige vejret, til avancerede neurale netværk, der kan skrive tekst, skabe visuelle grafiker og endda spille skak bedre end mennesker.


AI kan opdeles i to hovedkategorier:


Narrow AI – Dette er AI, der er designet til at udføre specifikke opgaver.


Eksempler kunne være stemmegenkendelse (som Siri og Google Assistant), billedgenkendelse og anbefalingssystemer på Netflix og YouTube.


Disse systemer er ikke i stand til at generalisere deres viden og færdigheder uden for det afgrænsede område.


Narrow AI efterligner eller simulerer intelligens, men besidder ikke ægte selvbevidsthed eller bevidst tænkning.


General AI (Strong AI) – En teoretisk form for AI, der ville kunne tænke, lære og forstå verden på samme niveau som et menneske.


Vi har endnu ikke skabt denne type AI, men forskere arbejder på det.


Strong AI ville kunne forstå, lære og anvende ny viden inden for mange forskellige områder på lige fod med mennesker.


Fra science fiction til virkelighed


"Men far, hvem fandt på AI?" spurgte Theodor.


Far satte sin kaffe fra sig.


"Det startede faktisk for over 70 år siden. I 1950'erne var der en britisk matematiker ved navn Alan Turing.


Han var en af de første, der stillede spørgsmålet: Kan maskiner tænke?"


"Og hvad svarede han?"

"Han sagde, at hvis en maskine kan føre en samtale med en person, uden at personen opdager, at det er en maskine, så må vi betragte den som intelligent. Det kaldes i dag Turing-testen."


"Har nogen maskine bestået testen?" spurgte Theodor.


"Ikke helt. Der har været AI’er, der har snydt nogle mennesker i kort tid, men ingen maskine har endnu vist ægte menneskelig intelligens."


En historie om Eugene Goostman


Eugene Goostman er en chatbot udviklet til at simulere en 13-årig ukrainsk dreng, og den kom i offentlighedens søgelys i 2014, da den angiveligt bestod en version af Turing-testen.


Ved en konkurrence præsenteret på Royal Society i London, lykkedes det chatbotten at overbevise 33 % af dommerne om, at den var et menneske.


Resultatet blev straks mødt med kritik, blandt andet fordi testen var kort, og rollen som en ung, ikke-indfødt engelsktalende dreng gav chatbotten en slags “undskyldning” for de sproglige fejl.


Nogle eksperter fremhævede, at testopstillingen ikke fuldt ud afspejlede Turings oprindelige idé, og at de anvendte kriterier var for lempelige.


Programmet blev imidlertid set som et teknologisk gennembrud, fordi det viste, hvor langt naturligsprog bearbejdning og AI kan nå, når algoritmerne bliver avancerede nok.


Eugene Goostmans udviklere fremhævede selv testresultatet som en milepæl, men anerkendte også de metodiske begrænsninger.


En uddybning af Turing testen


Alan Turing foreslog i 1950’erne en test, hvor en person kommunikerer med både en maskine og et menneske via tekst.


Hvis personen ikke kan skelne mellem de to, har maskinen bestået testen.


Selvom moderne AI'er som ChatGPT kan føre overbevisende samtaler, mangler de stadig bevidsthed og ægte forståelse.


De er gode til at efterligne intelligens, men de forstår ikke, hvad de siger – de beregner blot de mest sandsynlige svar til hvert input.


Theodor & machine learning


"Okay, så AI kan tale med os, men hvordan lærer den?"


Far tog en dyb indånding.


"AI lærer på en lidt anderledes måde end dig. Du lærer ved at prøve ting, lave fejl og forstå verden omkring dig.


AI lærer ved at analysere enorme mængder data og finde mønstre."


"Så den kigger på en masse eksempler og prøver at regne ud, hvad der passer sammen ligesom et puslespil?"


"Præcis!


Det kaldes machine learning. Hvis du vil lære en AI at genkende katte, viser du den millioner af billeder af katte.


Maskinen finder ud af, hvilke træk der gør en kat til en kat – ører, knurhår, øjne – og begynder at kunne genkende dem selv."


Hvordan lærer en AI?


Machine learning er en metode, hvor AI lærer ved at analysere data og finde mønstre.


Der findes flere typer af machine learning, som forklares herunder:


1. Supervised learning – AI lærer ud fra eksempler, hvor den får at vide, hvad der er rigtigt og forkert.


For eksempel kan den trænes til at genkende katte ved at se på millioner af billeder, hvor der står "kat" under de rigtige billeder.

Algoritmen forsøger at lære sammenhængen mellem input (f.eks. billedpixels) og det korrekte output (f.eks. “kat” eller “ikke kat”).


Træningen fortsætter, indtil modellen kan forudsige det korrekte output for nye, usete eksempler med en tilfredsstillende nøjagtighed.


Typiske opgaver inkluderer klassifikation (f.eks. spam vs. ikke-spam), som du kender fra din mailbakke og regression (f.eks. huspriser).

